title: Regulamentul de punere în aplicare (UE) 2018/1912 al Consiliului din 4 decembrie 2018 de modificare a Regulamentului de punere în aplicare (UE) nr. 282/2011 în ceea ce privește anumite scutiri pentru operațiunile intracomunitare

text:
                  7.12.2018

                  RO

                  Jurnalul Oficial al Uniunii Europene

                  L 311/10

         REGULAMENTUL DE PUNERE ÎN APLICARE (UE) 2018/1912 AL CONSILIULUI
         din 4 decembrie 2018
         de modificare a Regulamentului de punere în aplicare (UE) nr. 282/2011 în ceea ce privește anumite scutiri pentru operațiunile intracomunitare
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 397,
         având în vedere propunerea Comisiei Europene,
         întrucât:

                     (1)

                     În comunicarea sa din 7 aprilie 2016 referitoare la un plan de acțiune privind TVA, Comisia și-a anunțat intenția de a prezenta o propunere pentru un sistem definitiv privind taxa pe valoarea adăugată (TVA) aplicabil schimburilor comerciale transfrontaliere dintre întreprinderi din statele membre. În concluziile sale din 8 noiembrie 2016, Consiliul a invitat Comisia să aducă anumite îmbunătățiri normelor Uniunii în materie de TVA în ceea ce privește operațiunile transfrontaliere, printre altele, în scopul aplicării scutirilor aferente operațiunilor intracomunitare.

                     (2)

                     Directiva 2006/112/CE stabilește o serie de condiții pentru scutirea de TVA aplicabilă livrărilor de bunuri în contextul anumitor operațiuni intracomunitare. Una dintre aceste condiții este că bunurile trebuie să fie expediate sau transportate dintr-un stat membru în altul.

                     (3)

                     Abordările divergente ale statelor membre în aplicarea acestor scutiri în cazul operațiunilor transfrontaliere a creat totuși dificultăți și o lipsă de securitate juridică în rândul întreprinderilor. Această situație contravine obiectivului de consolidare a comerțului în interiorul Comunității și de abolire a frontierelor fiscale. Prin urmare, este important să se specifice și să se armonizeze condițiile în care se pot aplica scutirile.

                     (4)

                     Dat fiind că frauda transfrontalieră în domeniul TVA este în principal legată de scutirea pentru livrările intracomunitare, este necesar să fie precizate anumite circumstanțe în care ar trebui să se considere că bunurile au fost expediate sau transportate de pe teritoriul statului membru de livrare.

                     (5)

                     Pentru a oferi o soluție practică întreprinderilor, dar și asigurări administrațiilor fiscale, în Regulamentul de punere în aplicare (UE) nr. 282/2011 al Consiliului (2) ar trebui să fie introduse două prezumții relative.

                     (6)

                     Normele simplificate privind regimul de stocuri la dispoziția clientului ar trebui să fie însoțite de obligații de înregistrare corespunzătoare pentru a asigura aplicarea corectă a acestora.

                     (7)

                     Prin urmare, Regulamentul de punere în aplicare (UE) nr. 282/2011 ar trebui modificat în consecință,

               ADOPTĂ PREZENTUL REGULAMENT:

            Articolul 1
            Regulamentul de punere în aplicare (UE) nr. 282/2011 se modifică după cum urmează:

                        1.

                        În capitolul VIII, se introduce următoarea secțiune:
                        „Secțiunea 2A

                              Scutiri pentru operațiunile intracomunitare

                              (articolele 138-142 din Directiva 2006/112/CE)

                           Articolul 45a

                              (1)   În scopul aplicării scutirilor prevăzute la articolul 138 din Directiva 2006/112/CE, se prezumă că bunurile au fost expediate sau transportate dintr-un stat membru către o destinație aflată în afara teritoriului său, dar în interiorul Comunității, în oricare dintre următoarele cazuri:

                                          (a)

                                          vânzătorul indică faptul că bunurile au fost expediate sau transportate de acesta sau de o parte terță în numele său și vânzătorul fie se află în posesia a cel puțin două dovezi care nu sunt contradictorii dintre cele menționate la alineatul (3) litera (a), emise de două părți diferite care sunt independente atât una de cealaltă, cât și de vânzător și de cumpărător, fie se află în posesia unei singure dovezi menționate la alineatul (3) litera (a) împreună cu o singură dovadă care nu este contradictorie menționată la alineatul (3) litera (b) care confirmă expedierea sau transportul, emise de două părți diferite care sunt independente atât una de cealaltă, cât și de vânzător și de cumpărător;

                                          (b)

                                          vânzătorul se află în posesia următoarelor:

                                                      (i)

                                                      o declarație scrisă din partea cumpărătorului, care atestă că bunurile respective au fost expediate sau transportate de acesta sau de către o terță parte în numele cumpărătorului și care menționează statul membru de destinație a bunurilor; această declarație scrisă precizează data emiterii, numele și adresa cumpărătorului, precum și cantitatea și natura bunurilor, data și locul de sosire a bunurilor și, în cazul livrării de mijloace de transport, numărul de identificare al mijlocului de transport și identificarea persoanei care acceptă bunurile în numele cumpărătorului; și

                                                      (ii)

                                                      cel puțin două dovezi care nu sunt contradictorii menționate la alineatul (3) litera (a), emise de două părți diferite care sunt independente atât una de cealaltă, cât și de vânzător și de cumpărător, sau o singură dovadă dintre cele menționate la alineatul (3) litera (a) împreună cu o singură dovadă care nu este contradictorie menționată la alineatul (3) litera (b) care confirmă expedierea sau transportul, care sunt emise de două părți diferite care sunt independente atât una de cealaltă, cât și de vânzător și de cumpărător.

                                    Cumpărătorul furnizează vânzătorului declarația scrisă menționată la litera (b) punctul (i) până cel târziu în a zecea zi a lunii următoare livrării.

                              (2)   O autoritate fiscală poate respinge o prezumție care a fost efectuată în conformitate cu alineatul (1).

                              (3)   În sensul alineatului (1), următoarele documente sunt acceptate ca dovadă a expedierii sau a transportului:

                                          (a)

                                          documentele referitoare la expedierea sau transportul bunurilor precum un document CMR semnat sau o scrisoare de trăsură semnată, un conosament, o factură de transport aerian de mărfuri sau o factură de la transportatorul bunurilor;

                                          (b)

                                          următoarele documente:

                                                      (i)

                                                      o poliță de asigurare corespunzătoare expedierii sau transportului bunurilor sau documente bancare care să ateste plata pentru expedierea sau transportul bunurilor;

                                                      (ii)

                                                      documentele oficiale eliberate de o autoritate publică, precum un notariat, care să ateste sosirea bunurilor în statul membru de destinație;

                                                      (iii)

                                                      o chitanță eliberată de un antrepozitar în statul membru de destinație care să ateste depozitarea bunurilor în respectivul stat membru.”

                        2.

                        În capitolul X, se introduce următoarea secțiune:
                        „Secțiunea 1A

                              Obligații generale

                              (articolele 242-243 din Directiva 2006/112/CE)

                           Articolul 54a

                              (1)   Registrul menționat la articolul 243 alineatul (3) din Directiva 2006/112/CE care este ținut de fiecare persoană impozabilă care transferă bunuri în cadrul regimului de stoc la dispoziția clientului conține următoarele informații:

                                          (a)

                                          statul membru din care au fost expediate sau transportate bunurile și data expediției sau transportului bunurilor;

                                          (b)

                                          numărul de identificare în scopuri de TVA al persoanei impozabile căreia îi sunt destinate bunurile, eliberat de statul membru în care sunt expediate sau transportate bunurile;

                                          (c)

                                          statul membru în care sunt expediate sau transportate bunurile, numărul de identificare în scopuri de TVA al antrepozitarului, adresa antrepozitului în care sunt depozitate bunurile la sosire și data sosirii bunurilor în antrepozit;

                                          (d)

                                          valoarea, descrierea și cantitatea bunurilor care au sosit în antrepozit;

                                          (e)

                                          numărul de identificare în scopuri de TVA al persoanei impozabile care înlocuiește persoana menționată la litera (b) de la prezentul alineat în condițiile menționate la articolul 17a alineatul (6) din Directiva 2006/112/CE;

                                          (f)

                                          suma impozabilă, descrierea și cantitatea bunurilor livrate și data la care se efectuează livrarea bunurilor menționate la articolul 17a alineatul (3) litera (a) din Directiva 2006/112/CE și numărul de identificare în scopuri de TVA al cumpărătorului;

                                          (g)

                                          suma impozabilă, descrierea și cantitatea bunurilor și data apariției oricăreia dintre situații și temeiul corespunzător în conformitate cu articolul 17a alineatul (7) din Directiva 2006/112/CE;

                                          (h)

                                          valoarea, descrierea și cantitatea bunurilor returnate și data returnării bunurilor menționate la articolul 17a alineatul (5) din Directiva 2006/112/CE.

                              (2)   Registrul menționat la articolul 243 alineatul (3) din Directiva 2006/112/CE care trebuie ținut de fiecare persoană impozabilă căreia i se livrează bunuri în cadrul regimului de stocuri la dispoziția clientului conține următoarele informații:

                                          (a)

                                          numărul de identificare în scopuri de TVA al persoanei impozabile care transferă bunurile în cadrul regimului de stocuri la dispoziția clientului;

                                          (b)

                                          descrierea și cantitatea bunurilor care îi sunt destinate;

                                          (c)

                                          data la care bunurile care îi sunt destinate sosesc în antrepozit;

                                          (d)

                                          suma impozabilă, descrierea și cantitatea bunurilor care îi sunt livrate și data la care se efectuează achiziția intracomunitară de bunuri menționată la articolul 17a alineatul (3) litera (b) din Directiva 2006/112/CE;

                                          (e)

                                          descrierea și cantitatea bunurilor și data la care bunurile sunt scoase din antrepozit din ordinul persoanei impozabile menționate la litera (a);

                                          (f)

                                          descrierea și cantitatea bunurilor distruse sau care lipsesc și data distrugerii, pierderii sau furtului bunurilor care au sosit anterior în antrepozit sau data la care s-a descoperit lipsa sau distrugerea bunurilor.

                                    În cazul în care bunurile sunt expediate sau transportate în regim de stocuri la dispoziția clientului la un antrepozitar diferit de persoana impozabilă căreia bunurile îi sunt destinate a fi livrate, nu este necesar ca registrul persoanei impozabile respective să conțină informațiile menționate la literele (c), (e) și (f) de la primul paragraf.”

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 ianuarie 2020.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 decembrie 2018.

                  Pentru Consiliu

                  Președintele

               H. LÖGER

            (1)  JO L 347, 11.12.2006, p. 1.

            (2)  Regulamentul de punere în aplicare (UE) nr. 282/2011 al Consiliului din 15 martie 2011 de stabilire a măsurilor de punere în aplicare a Directivei 2006/112/CE privind sistemul comun al taxei pe valoarea adăugată (JO L 77, 23.3.2011, p. 1).


title: Regulamentul de punere în aplicare (UE) 2018/1915 al Comisiei din 6 decembrie 2018 de aprobare a substanței active Metschnikowia fructicola tulpina NRRL Y-27328 în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  7.12.2018

                  RO

                  Jurnalul Oficial al Uniunii Europene

                  L 311/20

         REGULAMENTUL DE PUNERE ÎN APLICARE (UE) 2018/1915 AL COMISIEI
         din 6 decembrie 2018
         de aprobare a substanței active Metschnikowia fructicola tulpina NRRL Y-27328 în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 13 alineatul (2),
         întrucât:

                     (1)

                     În conformitate cu articolul 7 alineatul (1) din Regulamentul (CE) nr. 1107/2009, Koppert B.V. a transmis Franței, la 30 septembrie 2014, o cerere de aprobare a substanței active Metschnikowia fructicola tulpina NRRL Y-27328.

                     (2)

                     În conformitate cu articolul 9 alineatul (3) din regulamentul respectiv, Franța, în calitate de stat membru raportor, a notificat, la data de 3 iunie 2015, solicitantului, celorlalte state membre, Comisiei și Autorității Europene pentru Siguranța Alimentară („autoritatea”) admisibilitatea cererii.

                     (3)

                     La 17 octombrie 2016, statul membru raportor a transmis Comisiei un proiect de raport de evaluare, o copie fiind trimisă autorității, în care s-a evaluat dacă este de așteptat ca substanța activă în cauză să îndeplinească criteriile de aprobare prevăzute la articolul 4 din Regulamentul (CE) nr. 1107/2009.

                     (4)

                     Autoritatea s-a conformat articolului 12 alineatul (1) din Regulamentul (CE) nr. 1107/2009. În conformitate cu articolul 12 alineatul (3) din regulamentul menționat, la 20 martie 2017, autoritatea a cerut solicitantului să furnizeze informații suplimentare statelor membre, Comisiei și autorității. Evaluarea informațiilor suplimentare realizată de către statul membru raportor a fost transmisă autorității, la data de 12 septembrie 2017, sub forma unui proiect de raport de evaluare actualizat.

                     (5)

                     La data de 24 noiembrie 2017, autoritatea a comunicat solicitantului, statelor membre și Comisiei concluzia sa (2) cu privire la posibilitatea ca substanța activă Metschnikowia fructicola tulpina NRRL Y-27328 să îndeplinească criteriile de aprobare prevăzute la articolul 4 din Regulamentul (CE) nr. 1107/2009. Autoritatea a făcut publică concluzia sa.

                     (6)

                     La data de 20 iulie 2018, Comisia a prezentat Comitetului permanent pentru plante, animale, produse alimentare și hrană pentru animale raportul de examinare a substanței active Metschnikowia fructicola tulpina NRRL Y-27328 și un proiect de regulament care prevede aprobarea substanței active Metschnikowia fructicola tulpina NRRL Y-27328.

                     (7)

                     Cu privire la una sau mai multe utilizări reprezentative ale cel puțin unui produs de protecție a plantelor care conține substanța activă, în special în ceea ce privește utilizările examinate și detaliate în raportul de examinare, s-a stabilit că criteriile de aprobare prevăzute la articolul 4 din Regulamentul (CE) nr. 1107/2009 sunt îndeplinite.

                     (8)

                     Prin urmare, este adecvat să se aprobe Metschnikowia fructicola tulpina NRRL Y-27328.

                     (9)

                     Cu toate acestea, în conformitate cu articolul 13 alineatul (2) coroborat cu articolul 6 din Regulamentul (CE) nr. 1107/2009 și având în vedere cunoștințele științifice și tehnice actuale, este necesară includerea anumitor condiții.

                     (10)

                     În conformitate cu articolul 13 alineatul (4) din Regulamentul (CE) nr. 1107/2009, anexa la Regulamentul de punere în aplicare (UE) nr. 540/2011 al Comisiei (3) ar trebui modificată în consecință.

                     (11)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Aprobarea substanței active
            Substanța activă Metschnikowia fructicola tulpina NRRL Y-27328, cu specificațiile din anexa I, se aprobă sub rezerva îndeplinirii condițiilor prevăzute în anexa respectivă.

            Articolul 2
            Modificări ale Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 decembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  EFSA (Autoritatea Europeană pentru Siguranța Alimentară), 2018. Concluzia examinării inter pares a riscului utilizării ca pesticid a substanței active Metschnikowia fructicola NRRL Y-27328 EFSA Journal 2017;15(12):5084, p. 19. doi:10.2903/j.efsa.2017.5084.

            (3)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            ANEXA I

                        Denumire comună, numere de identificare

                        Denumire IUPAC

                        Puritate (1)

                        Data aprobării

                        Expirarea aprobării

                        Dispoziții specifice

                           Metschnikowia fructicola tulpina NRRL Y-27328
                        Număr de acces în Agricultural Research Culture Collection la Centrul Național pentru cercetare în domeniul agriculturii din Peoria, Illinois, SUA

                        Nu se aplică

                        Concentrație minimă:
                        1 × 1010 CFU/g

                        27 decembrie 2018

                        27 decembrie 2028

                        În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului de examinare privind substanța Metschnikowia fructicola tulpina NRRL Y-27328, în special de apendicele I și II.
                        În cadrul evaluării generale, statele membre acordă o atenție deosebită:

                                    —

                                    protecției operatorilor și a lucrătorilor, ținând seama de faptul că substanța Metschnikowia fructicola tulpina NRRL Y-27328 este considerată potențial sensibilizantă.

                              Producătorul asigură o menținere strictă a condițiilor de mediu și o analiză strictă a controlului de calitate pe parcursul procesului de fabricație.
                        Condițiile de utilizare includ, dacă este cazul, măsuri de atenuare a riscurilor.

               (1)  Detalii suplimentare privind identitatea și specificațiile substanței active se află în raportul de examinare.

            ANEXA II
            În partea B din anexa la Regulamentul de punere în aplicare (UE) nr. 540/2011, se adaugă următoarea rubrică:

                           Nr.

                           Denumire comună, numere de identificare

                           Denumire IUPAC

                           Puritate (1)

                           Data aprobării

                           Expirarea aprobării

                           Dispoziții specifice

                           „129

                              Metschnikowia fructicola tulpina NRRL Y-27328
                           Număr de acces în Agricultural Research Culture Collection la Centrul Național pentru cercetare în domeniul agriculturii din Peoria, Illinois, SUA

                           Nu se aplică

                           Concentrație minimă:
                           1 × 1010 CFU/g

                           27 decembrie 2018

                           27 decembrie 2028

                           În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului de examinare privind substanța Metschnikowia fructicola tulpina NRRL Y-27328, în special de apendicele I și II.
                           În cadrul evaluării generale, statele membre acordă o atenție deosebită:

                                       —

                                       protecției operatorilor și a lucrătorilor, ținând seama de faptul că substanța Metschnikowia fructicola tulpina NRRL Y-27328 este considerată potențial sensibilizantă.

                                 Producătorul asigură o menținere strictă a condițiilor de mediu și o analiză strictă a controlului de calitate pe parcursul procesului de fabricație.
                           Condițiile de utilizare includ măsuri de atenuare a riscurilor, dacă este cazul.”

               (1)  Detalii suplimentare privind identitatea și specificațiile substanței active se află în raportul de examinare.


title: Regulamentul de punere în aplicare (UE) 2018/1913 al Comisiei din 6 decembrie 2018 de reînnoire a aprobării substanței active tribenuron în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  7.12.2018

                  RO

                  Jurnalul Oficial al Uniunii Europene

                  L 311/13

         REGULAMENTUL DE PUNERE ÎN APLICARE (UE) 2018/1913 AL COMISIEI
         din 6 decembrie 2018
         de reînnoire a aprobării substanței active tribenuron în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 20 alineatul (1),
         întrucât:

                     (1)

                     Prin Directiva 2005/54/CE a Comisiei (2), substanța tribenuron a fost inclusă ca substanță activă în anexa I la Directiva 91/414/CEE a Consiliului (3).

                     (2)

                     Substanțele active incluse în anexa I la Directiva 91/414/CEE sunt considerate aprobate în temeiul Regulamentului (CE) nr. 1107/2009 și sunt menționate în partea A a anexei la Regulamentul de punere în aplicare (UE) nr. 540/2011 al Comisiei (4).

                     (3)

                     Aprobarea substanței active tribenuron, în condițiile menționate în partea A din anexa la Regulamentul de punere în aplicare (UE) nr. 540/2011, expiră la 31 octombrie 2019.

                     (4)

                     A fost depusă o cerere de reînnoire a aprobării substanței tribenuron în conformitate cu articolul 1 din Regulamentul de punere în aplicare (UE) nr. 844/2012 al Comisiei (5), în termenul prevăzut la articolul respectiv.

                     (5)

                     Solicitantul a transmis dosarele suplimentare necesare în conformitate cu articolul 6 din Regulamentul de punere în aplicare (UE) nr. 844/2012. Statul membru raportor a constatat că cererea era completă.

                     (6)

                     Statul membru raportor, în colaborare cu statul membru coraportor, a pregătit un raport de evaluare a reînnoirii aprobării, pe care l-a transmis Autorității Europene pentru Siguranța Alimentară (denumită în continuare „autoritatea”) și Comisiei la data de 23 iunie 2016.

                     (7)

                     Autoritatea a comunicat solicitantului și statelor membre raportul de evaluare a reînnoirii aprobării în vederea formulării de observații și a transmis Comisiei observațiile primite. De asemenea, autoritatea a pus dosarele suplimentare rezumative la dispoziția publicului.

                     (8)

                     La 29 iunie 2017, autoritatea a comunicat Comisiei concluzia sa (6) cu privire la posibilitatea ca substanța tribenuron să îndeplinească criteriile de aprobare prevăzute la articolul 4 din Regulamentul (CE) nr. 1107/2009. La 12 decembrie 2017, Comisia a prezentat proiectul de raport privind reînnoirea aprobării substanței tribenuron Comitetului permanent pentru plante, animale, produse alimentare și hrană pentru animale.

                     (9)

                     Comisia a invitat solicitantul să își prezinte observațiile privind concluzia autorității și, în conformitate cu articolul 14 alineatul (1) al treilea paragraf din Regulamentul de punere în aplicare (UE) nr. 844/2012, privind proiectul de raport de reînnoire. Solicitantul a transmis observațiile sale, acestea fiind examinate cu atenție.

                     (10)

                     În cazul uneia sau al mai multor utilizări reprezentative ale cel puțin unui produs de protecție a plantelor care conține tribenuron, s-a stabilit că sunt îndeplinite criteriile de aprobare prevăzute la articolul 4 din Regulamentul (CE) nr. 1107/2009. În consecință, este adecvat să se reînnoiască aprobarea substanței tribenuron.

                     (11)

                     Evaluarea riscurilor în contextul reînnoirii aprobării substanței tribenuron se bazează pe un număr limitat de utilizări reprezentative, care, totuși, nu restricționează utilizările pentru care pot fi autorizate produsele de protecție a plantelor care conțin tribenuron. Așadar, este adecvat să se elimine restricția utilizării în exclusivitate ca erbicid.

                     (12)

                     Prin urmare, Regulamentul de punere în aplicare (UE) nr. 540/2011 ar trebui modificat în consecință.

                     (13)

                     Regulamentul de punere în aplicare (UE) 2018/1262 al Comisiei (7) a amânat data expirării substanței tribenuron până la 31 octombrie 2019 pentru a permite ca procesul de reînnoire să fie finalizat înainte de expirarea aprobării substanței respective. Având în vedere faptul că o decizie cu privire la reînnoire a fost luată înainte de data amânată a expirării, prezentul regulament se aplică de la 1 februarie 2019.

                     (14)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Reînnoirea aprobării substanței active
            Aprobarea substanței active tribenuron se reînnoiește conform specificațiilor din anexa I.

            Articolul 2
            Modificări ale Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrarea în vigoare și data aplicării
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 februarie 2019.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 decembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  Directiva 2005/54/CE a Comisiei din 19 septembrie 2005 de modificare a Directivei 91/414/CEE a Consiliului în vederea înscrierii substanței active tribenuron (JO L 244, 20.9.2005, p. 21).

            (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

            (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            (6)  EFSA (Autoritatea Europeană pentru Siguranța Alimentară), 2017. Conclusion on the peer review of the pesticide risk assessment of the active substance tribenuron („Concluzia evaluării inter pares a riscului utilizării ca pesticid a substanței active tribenuron”). EFSA Journal 2017;15(7):4912 [p. 39]. doi: 10.2903/j.efsa.2017.4912.

            (7)  Regulamentul de punere în aplicare (UE) 2018/1262 al Comisiei din 20 septembrie 2018 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active 1-metilciclopropenă, beta-ciflutrin, clorotalonil, clorotoluron, clomazon, cipermetrin, daminozid, deltametrin, dimetenamid-p, diuron, fludioxonil, flufenacet, flurtamon, fostiazat, indoxacarb, MCPA, MCPB, prosulfocarb, tiofanat-metil și tribenuron (JO L 238, 21.9.2018, p. 62).

            ANEXA I

                        Denumire comună, numere de identificare

                        Denumire IUPAC

                        Puritate (1)

                        Data aprobării

                        Expirarea aprobării

                        Dispoziții specifice

                        Tribenuron (substanță-părinte)
                        Nr. CAS 106040-48-6
                        Nr. CIPAC 546

                        Acid 2-[[(4-metoxi-6-metil-1,3,5-triazin-2-il)-metilcarbamoil]sulfamoil]benzoic

                        ≥ 960 g/kg (exprimată ca tribenuron-metil)

                        1 februarie 2019

                        30 ianuarie 2034

                        În vederea punerii în aplicare a principiilor uniforme prevăzute la articolul 29 alineatul (6) din Regulamentul (CE) nr. 1107/2009 se ține seama de concluziile raportului de reînnoire a aprobării substanței tribenuron, în special de apendicele I și II la acesta.
                        În cadrul evaluării generale, statele membre acordă o atenție deosebită:

                                    —

                                    protecției consumatorilor, în special în ceea ce privește reziduurile din produsele de origine animală;

                                    —

                                    protecției apelor subterane;

                                    —

                                    protecției organismelor acvatice și a plantelor terestre nevizate.

                              Condițiile de utilizare includ, dacă este cazul, măsuri de atenuare a riscurilor.

               (1)  Detalii suplimentare privind identitatea și specificațiile substanței active se află în raportul de reînnoire.

            ANEXA II
            Anexa la Regulamentul de punere în aplicare (UE) nr. 540/2011 se modifică după cum urmează:

                        1.

                        în partea A, rubrica 106 referitoare la tribenuron se elimină;

                        2.

                        în partea B, se adaugă următoarea rubrică:

                                    Număr

                                    Denumire comună, numere de identificare

                                    Denumire IUPAC

                                    Puritate (1)

                                    Data aprobării

                                    Expirarea aprobării

                                    Dispoziții specifice

                                    „128

                                    Tribenuron (substanță-părinte)
                                    Nr. CAS 106040-48-6
                                    Nr. CIPAC 546

                                    Acid 2-[[(4-metoxi-6-metil-1,3,5-triazin-2-il)-metilcarbamoil]sulfamoil]benzoic

                                    ≥ 960 g/kg (exprimată ca tribenuron-metil)

                                    1 februarie 2019

                                    30 ianuarie 2034

                                    În vederea punerii în aplicare a principiilor uniforme prevăzute la articolul 29 alineatul (6) din Regulamentul (CE) nr. 1107/2009 se ține seama de concluziile raportului de reînnoire a aprobării substanței tribenuron, în special de apendicele I și II la acesta.
                                    În cadrul evaluării generale, statele membre acordă o atenție deosebită:

                                                —

                                                protecției consumatorilor, în special în ceea ce privește reziduurile din produsele de origine animală;

                                                —

                                                protecției apelor subterane;

                                                —

                                                protecției organismelor acvatice și a plantelor terestre nevizate.

                                          Condițiile de utilizare includ, dacă este cazul, măsuri de atenuare a riscurilor.”

               (1)  Detalii suplimentare privind identitatea și specificațiile substanței active se află în raportul de reînnoire.


title: Regulamentul de punere în aplicare (UE) 2018/1914 al Comisiei din 6 decembrie 2018 privind nereînnoirea aprobării substanței active quinoxifen, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  7.12.2018

                  RO

                  Jurnalul Oficial al Uniunii Europene

                  L 311/17

         REGULAMENTUL DE PUNERE ÎN APLICARE (UE) 2018/1914 AL COMISIEI
         din 6 decembrie 2018
         privind nereînnoirea aprobării substanței active quinoxifen, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 20 alineatul (1) și articolul 78 alineatul (2),
         întrucât:

                     (1)

                     În temeiul Directivei 2004/60/CE a Comisiei (2), substanța quinoxifen a fost inclusă ca substanță activă în anexa I la Directiva 91/414/CEE a Consiliului (3).

                     (2)

                     Substanțele active incluse în anexa I la Directiva 91/414/CEE sunt considerate aprobate în temeiul Regulamentului (CE) nr. 1107/2009 și sunt incluse în partea A a anexei la Regulamentul de punere în aplicare (UE) nr. 540/2011 al Comisiei (4).

                     (3)

                     Aprobarea substanței active quinoxifen, astfel cum se menționează în partea A a anexei la Regulamentul de punere în aplicare (UE) nr. 540/2011, expiră la 30 aprilie 2019.

                     (4)

                     O cerere vizând reînnoirea aprobării substanței quinoxifen a fost transmisă în conformitate cu articolul 1 din Regulamentul de punere în aplicare (UE) nr. 844/2012 al Comisiei (5), în termenul prevăzut la articolul respectiv.

                     (5)

                     Solicitantul a transmis dosarele suplimentare necesare în conformitate cu articolul 6 din Regulamentul (UE) nr. 844/2012. Statul membru raportor a constatat că cererea era completă.

                     (6)

                     Statul membru raportor, în colaborare cu statul membru coraportor, a pregătit un raport de evaluare a reînnoirii aprobării, pe care l-a transmis, la data de 5 decembrie 2016, Autorității Europene pentru Siguranța Alimentară (denumită în continuare „autoritatea”) și Comisiei.

                     (7)

                     În conformitate cu articolul 11 alineatul (4) din regulamentul de punere în aplicare (UE) nr. 844/2012, evaluarea respectivă a fost limitată la o evaluare țintită. Evaluarea nu a cuprins altceva decât identitatea, metodele de analiză, soarta în mediu și comportamentul în mediu și informațiile ecotoxicologice referitoare la potențialele proprietăți de persistență, de bioacumulare și de toxicitate (persistent, bioaccumulative and toxic – PBT), proprietăți de persistență și de bioacumulare foarte accentuate (very persistent and very bioaccumulative – vPvB) și proprietăți de poluant organic persistent (persistent organic pollutant – POP) ale substanței quinoxifen, deoarece criteriile de aprobare prevăzute la punctele 3.7.2 și 3.7.3 din anexa II la Regulamentul (CE) nr. 1107/2009 nu sunt satisfăcute.

                     (8)

                     Autoritatea a transmis solicitantului și statelor membre raportul de evaluare a reînnoirii aprobării în vederea formulării de observații și a transmis Comisiei observațiile primite. De asemenea, autoritatea a pus dosarul rezumativ suplimentar la dispoziția publicului.

                     (9)

                     La 24 noiembrie 2017, autoritatea a comunicat Comisiei concluzia sa (6) cu privire la eventualitatea ca substanța quinoxifen să îndeplinească criteriile de aprobare prevăzute la articolul 4 din Regulamentul (CE) nr. 1107/2009. Concluzia este limitată la o evaluare țintită a pericolelor [axată pe elementele menționate la punctul 3.7 din anexa II la Regulamentul (CE) nr. 1107/2009] și nu cuprinde toate criteriile de aprobare. Autoritatea a concluzionat că substanța quinoxifen este o substanță PBT și o substanță vPvB.

                     (10)

                     Comisia a invitat solicitantul să transmită observațiile sale cu privire la concluzia autorității și, în conformitate cu articolul 14 alineatul (1) al treilea paragraf din Regulamentul de punere în aplicare (UE) nr. 844/2012, cu privire la raportul privind reînnoirea aprobării. Solicitantul a transmis observațiile sale, care au fost examinate cu atenție.

                     (11)

                     Cu toate acestea, în pofida argumentelor prezentate de solicitant, preocupările legate de substanță nu au putut fi eliminate.

                     (12)

                     Având în vedere problemele identificate, nu s-a putut stabili, cu privire la una sau la mai multe utilizări reprezentative ale cel puțin unui produs de protecție a plantelor care conține quinoxifen, îndeplinirea criteriilor de aprobare prevăzute la articolul 4 din Regulamentul (CE) nr. 1107/2009. Prin urmare, este adecvat să nu se reînnoiască aprobarea substanței quinoxifen, în conformitate cu articolul 20 alineatul (1) litera (b) din regulamentul menționat.

                     (13)

                     Statelor membre ar trebui să li se acorde suficient timp pentru a retrage autorizațiile pentru produsele de protecție a plantelor care conțin quinoxifen.

                     (14)

                     În ceea ce privește produsele de protecție a plantelor care conțin quinoxifen, în cazul în care statele membre acordă orice perioadă de grație în conformitate cu articolul 46 din Regulamentul (CE) nr. 1107/2009, respectiva perioadă ar trebui să expire cel târziu la 27 martie 2020.

                     (15)

                     Regulamentul de punere în aplicare (UE) 2018/524 al Comisiei (7) a amânat data de expirare a substanței quinoxifen până la 30 aprilie 2019 pentru a permite ca procesul de reînnoire a aprobării să fie finalizat înainte de expirarea aprobării substanței respective. Având în vedere faptul că s-a luat o decizie înainte de acest termen amânat de expirare, prezentul regulament ar trebui să se aplice cât mai curând posibil.

                     (16)

                     Prezentul regulament nu împiedică transmiterea unei noi cereri pentru aprobarea substanței quinoxifen în temeiul articolului 7 din Regulamentul (CE) nr. 1107/2009.

                     (17)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Nereînnoirea aprobării substanței active
            Aprobarea substanței active quinoxifen nu se reînnoiește.

            Articolul 2
            Modificările Regulamentului de punere în aplicare (UE) nr. 540/2011
            În partea A a anexei la Regulamentul de punere în aplicare (UE) nr. 540/2011, rândul 82, referitor la quinoxifen, se elimină.

            Articolul 3
            Măsuri tranzitorii
            Statele membre retrag autorizațiile acordate produselor de protecție a plantelor care conțin quinoxifen ca substanță activă până cel târziu la 27 iunie 2019.

            Articolul 4
            Perioada de grație
            Orice perioadă de grație acordată de statele membre în conformitate cu articolul 46 din Regulamentul (CE) nr. 1107/2009 este cât mai scurtă posibil și expiră cel târziu la 27 martie 2020.

            Articolul 5
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 decembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  Directiva 2004/60/CE a Comisiei din 23 aprilie 2004 de modificare a Directivei 91/414/CEE a Consiliului în vederea înscrierii substanței active quinoxifen (JO L 120, 24.4.2004, p. 39).

            (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

            (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            (6)  EFSA (Autoritatea Europeană pentru Siguranța Alimentară), 2018. Peer review of the targeted hazard assessment of the pesticide active substance quinoxyfen (Evaluare inter pares a analizei țintite a riscurilor substanței active quinoxifen utilizată ca pesticid). EFSA Journal 2018;16(1):5085 p. 11. DOI: 10.2903/j.efsa.2018.5085.

            (7)  Regulamentul de punere în aplicare (UE) 2018/524 al Comisiei din 28 martie 2018 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active Bacillus subtilis (Cohn 1872) tulpina QST 713, identică cu tulpina AQ 713, clodinafop, clopiralid, ciprodinil, diclorprop-P, fosetil, mepanipirim, metconazol, metrafenon, pirimicarb, Pseudomonas chlororaphis tulpina: MA 342, pirimetanil, quinoxifen, rimsulfuron, spinosad, tiacloprid, tiametoxam, tiram, tolclofos-metil, triclopir, trinexapac, triticonazol și ziram (JO L 88, 4.4.2018, p. 4).


title: Regulamentul de punere în aplicare (UE) 2018/1956 al Comisiei din 6 decembrie 2018 de aprobare a unei modificări a caietului de sarcini al unei denumiri de origine protejate sau al unei indicații geografice protejate [„Μαντινεία” (Mantinia) (DOP)]

text:
                  12.12.2018

                  RO

                  Jurnalul Oficial al Uniunii Europene

                  L 315/22

         REGULAMENTUL DE PUNERE ÎN APLICARE (UE) 2018/1956 AL COMISIEI
         din 6 decembrie 2018
         de aprobare a unei modificări a caietului de sarcini al unei denumiri de origine protejate sau al unei indicații geografice protejate [„Μαντινεία” (Mantinia) (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 99,
         întrucât:

                     (1)

                     Comisia a examinat cererea de aprobare a unei modificări a caietului de sarcini al denumirii de origine protejate „Μαντινεία” (Mantinia), depusă de Grecia în temeiul articolului 105 din Regulamentul (UE) nr. 1308/2013.

                     (2)

                     În conformitate cu articolul 97 alineatul (3) din Regulamentul (UE) nr. 1308/2013 (2), Comisia a publicat cererea de aprobare a modificării caietului de sarcini în Jurnalul Oficial al Uniunii Europene.

                     (3)

                     Comisia nu a primit nicio declarație de opoziție în conformitate cu articolul 98 din Regulamentul (UE) nr. 1308/2013.

                     (4)

                     Așadar, în conformitate cu articolul 99 din Regulamentul (UE) nr. 1308/2013, modificarea caietului de sarcini ar trebui aprobată.

                     (5)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Μαντινεία” (Mantinia) (DOP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 decembrie 2018.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 347, 20.12.2013, p. 671.

            (2)  JO C 302, 28.8.2018, p. 13.